
Text rozhodnutia
Súd: Krajský súd Žilina Spisová značka: 31S/52/2019 Identifikačné číslo súdneho spisu: 5019200455 Dátum vydania rozhodnutia: 02. 10. 2019 Meno a priezvisko sudcu, VSÚ: JUDr. Veronika Poláčková ECLI: ECLI:SK:KSZA:2019:5019200455.1 Uznesenie Krajský súd v Žiline, ako správny súd, v právnej veci žalobcu: EDYMAX Facility Management SE, so sídlom Bajkalská 22, 821 09 Bratislava, IČO: 46 812 903, právne zastúpený: KVASŇOVSKÝ & PARTNERS | ADVOKÁTI s.r.o., so sídlom Dunajská 32, 811 08 Bratislava, IČO: 51 003 848, proti žalovanému: Národný inšpektorát práce, so sídlom Masarykova 10, 040 01 Košice, v konaní o preskúmanie zákonnosti rozhodnutia žalovaného č. PO/BEZ/2019/2278, O-144/2019 zo dňa 23.05.2019, takto r o z h o d o l : Súd zamieta návrh žalobcu zo dňa 17.07.2019 na priznanie odkladného účinku správnej žalobe. o d ô v o d n e n i e : 1. Žalobca sa žalobou zo dňa 17.07.2019 domáha preskúmania a následne zrušenia rozhodnutia žalovaného č. č. PO/BEZ/2019/2278, O-144/2019 zo dňa 23.05.2019, ktorým žalovaný ako odvolací orgán zamietol odvolanie žalobcu a potvrdil rozhodnutie Inšpektorátu práce Žilina č. IPZA_KHIP/ ROZ/2019/107-3627, 301/2018-IZA-2.3-pok/R2/Š zo dňa 14.03.2019, ktorým správny orgán na základe ust. § 19 ods. 1 psím. a) zákona o inšpekcii práce uložil žalobcovi pokutu vo výške 800 Eur. 2. Žalobca v žalobe navrhol, aby súd priznal žalobe odkladný účinok dôvodiac tým, že okamžitým výkonom alebo inými právnymi následkami napadnutého rozhodnutia by došlo k ujme na majetkových právach žalobcu. V súvislosti s uvedeným poukázal na uznesenie Krajského súdu v Trnave sp. zn. 23Sa/15/2016 zo dňa 03.11.2016. Ďalej má za to, že priznaním odkladného účinku správnej žalobe nepochybne nevzniká rozpor s verejným záujmom, ktorým je zabezpečenie riadneho správneho trestania páchateľov správnych deliktov, nakoľko priznaním odkladného účinku správnej žaloby nezaniká žiadne právo, pohľadávka ani akýkoľvek právny nárok žalovaného, ktorý je predmetom napadnutého rozhodnutia. Dôjde len k odkladu splnenia prípadnej povinnosti úhrady uloženej pokuty do konečného rozhodnutia vo veci samej, čo nie je na neprospech ani verejnému záujmu a ani žalovanému. 3. Žalovaný vo vyjadrení k žalobe vo vzťahu k návrhu žalobcu na priznanie odkladného účinku uviedol, že žalobca existenciu závažnej ujmy žiadnym hodnoverným spôsobom nepreukázal a neoznačil ani žiadne konkrétne dôkazy smerujúce k tomu, že by takýto stav mal, resp. mohol u žalobcu vzniknúť. Žalovaný zároveň uvádza, že podľa dostupných údajov zverejnených vo Výpise zo štatistického registra organizácií zamestnáva žalobca 150-199 zamestnancov a podľa údajov na www.finstat.sk <http:// www.finstat.sk> mal v roku 2018 tržby vo výške 1.888.493,00 Eur, celkové výnosy 1.9280299,00 Eur. S poukazom na uvedené žiada, aby súd nepriznal správnej žalobe odkladný účinok a návrh žalobcu zamietol. 4. Podľa § 184 zákona č. 162/2015 Z.z. Správny súdny poriadok v znení zákona č. 88/2017 Z.z. (ďalej len „SSP“) podanie správnej žaloby nemá odkladný účinok, ak tento zákon alebo osobitný predpis neustanovuje inak. 5. Podľa § 185 písm. a) SSP správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom. 6. Podľa § 188 SSP ak správny súd návrhu žalobcu nevyhovie, uznesením ho zamietne. 7. Rozhodnutie súdu o priznaní odkladného účinku žaloby je potrebné považovať za výnimočné rozhodnutie. Pozastavenie účinkov rozhodnutia sa vzťahuje na rozhodovanie správnych orgánov oboch stupňov vydaných v inštančnom postupe. Osobitnou náležitosťou návrhu je tvrdenie o tom, že okamžitým výkonom napadnutého rozhodnutia alebo inými právnymi následkami napadnutého rozhodnutia orgánu verejnej správy hrozí závažná ujma resp. iný vážny nenapraviteľný následok a osvedčenie vzniku predpokladanej ujmy, resp. následku. Žalobca nie je povinný preukazovať, že príslušná ujma bezprostredne nastala, avšak vyžaduje sa preukázanie, že výkonom napadnutého rozhodnutia určitá závažná ujma hrozí. 8. Súd skúmal, či by okamžitým výkonom napadnutého rozhodnutia žalovaného správneho orgánu hrozila žalobcovi závažná ujma, resp. finančná škoda alebo iný vážny nenapraviteľný následok v zmysle § 185 písm. a) SSP. Z návrhu na priznanie odkladného účinku správnej žalobe obsiahnutého v žalobe, v ktorom žalobca konštatuje, že výkon rozhodnutia znamená pre žalobcu ujmu na majetkových právach, bez preukázania týchto tvrdení (predložením príslušných listinných dôkazov), hrozba závažnej ujmy, resp. finančnej škody nevyplýva. Žalobca má povinnosť niektorý zo zákonných dôvodov uvedených pre priznanie odkladného účinku žaloby nielen tvrdiť, ale tieto dôvody musí správnemu súdu aj osvedčiť. Pokiaľ žalobca žiaden dôvod, pre ktorý by mal súd priznať správnej žalobe odkladný účinok, súdu nepreukázal, krajský súd je toho názoru, že žalobca neosvedčil, že okamžitým výkonom napadnutého rozhodnutia mu hrozí závažná ujma, finančná škoda, resp. iný vážny nenapraviteľný následok v zmysle vyššie citovaného zákonného ustanovenia, a preto krajský súd nepriznal žalobe odkladný účinok. 9. Rozhodnutie súdu bolo prijaté hlasovaním v pomere hlasov 3 : 0. Poučenie: Proti tomuto uzneseniu n i e j e p r í p u s t n á kasačná sťažnosť.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2019:5019200455.1 (dáta aktuálne k 13. 11. 2026). Záväzné je znenie zverejnené súdom.




